Med udsigten til et faldende børnetal i fremtiden drog Ørding Friskole på Mors søndag ud for at hverve nye elever. -Vi kigger sådan lidt frem i tiden. Der ser det ud som om børnetallet kommer til at dale. Så det vil vi jo gøre noget ved, siger Lene Sejbjerg, skolebestyrelsesmedlem, Ørding Friskole og Børnehus. 65 elever er de lige nu på Ørding friskole, og med udsigten til dalende børnetal i området, drog både børn og voksne i dag til de større byer for at trække nye elever til skolen. Ny tendens Hvervedelegationen holdt sig dog ikke kun på Morssiden, da de nåede Sallingsundbroen. De drog også over kommunegrænsen til Skive Kommune i jagten på flere elever. Og det er en ny tendens med den slags. - Det er noget nyt, at en fri grundskole går ud og forsøger at rekruttere elever på tværs af kommunale grænser, og det er klart, at det sætter mere end bare en enkelt lokal folkeskole under pres, fordi det er sådan, at folkeskolen i forvejen nogle steder mangler elever. Ordene kommer fra Andreas Rasch-Christensen, skoleforsker ved VIA University College i Aarhus. Borgmestre tager den med ro Limfjordsøens venstre-borgmester frygter dog ikke for folkeskolerne i kommunen. - Jeg tror sagtens, vores kommunale skolevæsen kan stå mål med friskolerne, men jeg synes, det er dejligt, at forældrene har en valgmulighed, mener borgmester Hans Ejner Bertelsen. I Skive Kommune tager borgmester og partifælle Peder Chr. Kirkegaard den også helt med ro, selvom morsingboerne lister over broen for at hverve elever i hans kommune. - Folk må jo ude lokalt gøre op med sig selv, om de vil bakke op om det lokale skoletilbud eller ej, siger han. Stjæler ikke Karina Thøgersen er forælder til to på Ørding Friskole. Hun er også på gaden i dag for at sikre friskolens fremtid. Hun afviser dog, at der er tale om dårlig stil, når man bevæger sig over kommunegrænsen. - Vi er jo ikke ude for at stjæle. - Vi er ude for at gøre opmærksom på, at vi er et godt alternativ til blandt andet folkeskoler, fordi vi er en lille skole, og der er ikke ret mange børn i klasserne, siger hun. Hun mener, at friskolen har nogle andre muligheder, end folkeskolerne har. - Vi håber på, at vi kan få nogle til at få øjnene op for den perle, vi har, slutter hun, inden turen går videre hen ad endnu en villavej i Glyngøre.

Referat:
Det er noget helt nyt, siger en skoleforsker.